(2)

L-Artikolu 2 huwa emendat kif ġej: (a) jiddaħħlu l-paragrafi 2a, 2b u 2c li ġejjin: “2a. Meta l-PRIIP jieħu l-forma ta’ UCITS jew ta’ AIF, l-informazzjoni fit-taqsima intitolata “X’inhu dan il-prodott?” tad-dokument bl-informazzjoni ewlenija għandha tkopri dawk il-karatteristiċi essenzjali tal-UCITS jew tal-AIF li dwarhom l-investitur fil-livell ta’ konsumatur għandu jiġi infurmat, anki meta dawn il-karatteristiċi ma jiffurmawx parti mid-deskrizzjoni tal-objettivi u tal-politika ta’ investiment fil-prospett tal-UCITS kif imsemmi fl-Artikolu 68 tad-Direttiva 2009/65/KE jew mid-deskrizzjoni tal-istrateġija u l-objettivi ta’ investiment tal-AIF imsemmija fl-Artikolu 23(1), il-punt (a), tad-Direttiva 2011/61/UE, inkluż: (a) il-kategoriji ewlenin tal-istrumenti finanzjarji eliġibbli li huma l-oġġett tal-investiment; (b) il-possibbiltà li l-investitur fil-livell ta’ konsumatur jista’ jifdi l-unitajiet ta’ UCITS jew ta’ AIF fuq talba, filwaqt li jikkwalifika din id-dikjarazzjoni b’indikazzjoni tal-frekwenza ta’ negozjar fl-unitajiet, jew fejn applikabbli b’dikjarazzjoni li ma hemm l-ebda possibbiltà li l-unitajiet jinfdew fuq talba; (c) jekk il-UCITS jew l-AIF għandhomx xi mira partikolari relatata ma’ kwalunkwe settur industrijali, ġeografiku, jew ieħor tas-suq jew ma’ klassijiet speċifiċi ta’ assi; (d) jekk il-UCITS jew l-AIF jippermettux għażliet diskrezzjonali fir-rigward tal-investimenti partikolari li jkunu jridu jsiru, u jekk dan l-approċċ ikunx jinkludi jew jimplika referenza għal xi parametru referenzjarju, u jekk dan ikun il-każ, liema wieħed; (e) jekk l-introjtu minn dividendi jitqassamx jew jerġax jiġi investit. Għall-iskopijiet tal-ewwel subparagrafu, il-punt (d), fejn tkun implikata referenza għal xi parametru referenzjarju, il-livell tal-libertà disponibbli relatat ma’ dan il-parametru referenzjarju għandu jkun indikat, u meta l-UCITS jew l-AIF ikollhom l-objettiv ta’ segwiment tal-indiċi, dan għandu jiġi ddikjarat. 2b. L-informazzjoni msemmija fil-paragrafu 2a għandha tinkludi dan li ġej, meta rilevanti: (a) meta l-UCITS jew l-AIF jinvestu f’titoli ta’ dejn, indikazzjoni dwar jekk dawn it-titoli ta’ dejn ikunux inħarġu minn korpi korporattivi, gvernijiet jew entitajiet oħrajn, u fejn applikabbli, kwalunkwe rekwiżit ta’ klassifikazzjoni minima; (b) meta l-UCITS jew l-AIF ikunu fond ta’ investiment strutturat, spjegazzjoni f’termini sempliċi tal-elementi kollha neċessarji għal fehim korrett tal-gwadan u l-fatturi li huma mistennija jiddeterminaw il-prestazzjoni, inklużi referenzi, fejn ikun meħtieġ, għad-dettalji dwar l-algoritmi u l-mod kif jaħdmu li jidhru fil-prospett tal-UCITS, jew id-deskrizzjoni tal-istrateġija u l-objettivi ta’ investiment tal-AIF; (c) fejn l-għażla tal-assi tkun iggwidata minn kriterji speċifiċi, spjegazzjoni ta’ dawn il-kriterji, bħalma huwa t-“tkabbir”, il-“valur” jew id-“dividendi għoljin”; (d) fejn jiġu applikati tekniki speċifiċi tal-ġestjoni tal-assi, li jistgħu jinkludu l-iħħeġġjar, l-arbitraġġ jew mezzi ta’ pressjoni, spjegazzjoni f’termini sempliċi tal-fatturi li mistennija jiddeterminaw il-prestazzjoni tal-UCITS jew tal-AIF; 2c. L-informazzjoni msemmija fil-paragrafi 2a u 2b għandha tiddistingwi bejn il-kategoriji wiesgħa ta’ investimenti kif speċifikat fil-paragrafu 2a, il-punti (a) u (c), u l-paragrafu 2b, il-punt (a), u l-approċċ għal dawk l-investimenti li għandhom jiġu adottati minn kumpanija ta’ maniġment tal-UCITS jew minn AIFM kif speċifikat fil-paragrafu 2a, il-punt (d) u l-paragrafu 2b, il-punti (b), (c) u (d). It-taqsima intitolata “X’inhu dan il-prodott?” tad-dokument bl-inforamzzjoni ewlenija jista’ jkollha elementi oħra apparti dawk elenkati fil-paragrafi 2a u 2b, inkluża d-deskrizzjoni tal-UCITS jew tal-istrateġija tal-investiment tal-AIF, fejn dawn l-elementi huma meħtieġa biex l-objettivi u l-politika tal-investiment tal-UCITS jew tal-AIF jiġu deskritti adegwatament.”; (b) jiżdiedu l-paragrafi 6 u 7 li ġejjin: “6. Meta l-PRIIP jieħu l-forma ta’ UCITS jew AIF, l-identifikazzjoni u l-ispjegazzjoni tar-riskji msemmija fl-Annessi II u III ta’ dan ir-Regolament għandhom ikunu koerenti mal-proċess intern għall-identifikazzjoni, il-kejl, il-ġestjoni u l-monitoraġġ tar-riskju adottat mill-kumpanija ta’ maniġment tal-UCITS f’konformità mad-Direttiva 2009/65/KE jew mill-AIFMs f’konformità mad-Direttiva 2011/61/UE. Meta kumpanija ta’ maniġment tiġġestixxi aktar minn UCITS waħda jew meta AIFM jimmaniġġja aktar minn AIF wieħed, ir-riskji għandhom jiġu identifikati u spjegati b’mod konsistenti. 7. Meta l-PRIIP jieħu l-forma ta’ UCITS jew ta’ AIF, it-taqsima intitolata “X’inhu dan il-prodott?” tad-dokument bl-informazzjoni ewlenija għandu jkollha din l-informazzjoni għal kull Stat Membru li fih il-UCITS jew l-AIF jkunu kkummerċjalizzati: (a) l-isem tad-depożitarju; (b) fejn u kif tista’ tinkiseb aktar informazzjoni dwar l-UCITS jew l-AIF, kopji tal-prospett tal-UCITS jew kopji tad-deskrizzjoni tal-istrateġija u l-objettivi ta’ investiment tal-AIF, l-aħħar rapport annwali u kwalunkwe rapport ta’ kull sitt xhur sussegwenti tal-UCITS kif imsemmi fl-Artikolu 68(1), il-punti (b) u (c), tad-Direttiva 2009/65/KE, jew l-aħħar rapport annwali tal-AIF kif imsemmi fl-Artikolu 22 tad-Direttiva 2011/61/UE, li jiddikjara b’liema lingwa jew lingwi dawk id-dokumenti jkunu disponibbli, u li jistgħu jinkisbu mingħajr ħlas; (c) fejn u kif tista’ tinkiseb informazzjoni prattika oħra, inkluż minn fejn ikunu jistgħu jinstabu l-aħħar prezzijiet tal-unitajiet.”;